Huisgeloof: Fratsgolwe – Dink Jeug
By dinkjeug	Aug 20, 2020 No Comments
God gee ons krag wanneer ons trauma beleef
Ek onthou hoe ek as kind na die littekens op my ma se arms en bene gekyk het en my ma dan vir my telkens die storie moes vertel van hoe sy as kind deur 'n fratsgolf oor die rotse gesleep is, waar hulle as gesin vakansie gehou het in Sodwana aan die Noordkus van Natal. Sy het altyd bygevoeg dat 'n mens respek moet hê vir die see, want die fratsgolf het hulle sonder waarskuwing totaal onverhoeds betrap.
Somtyds gebeur daar iets wat ons onverwags tref in die lewe, net soos 'n fratsgolf. Dalk is dit 'n ongeluk, natuurramp, verlies of selfs die dood van 'n geliefde. Net soos met 'n fratsgolf, is daar dikwels geen tyd vir voorbereiding nie, en dit vang jou heeltemal onkant. Dit kan ook jou wêreld onderstebo kom keer, jou met geweld meesleur en littekens nalaat.
Die volk Israel het ook 'n tyd beleef toe hulle wêreld omgekeer is. Alles wat hulle geken het, het verander en hulle in 'n reuse geloofskrisis gedompel. Hulle word weggevoer na 'n vreemde land en hulle word gevangenes van 'n vreemde volk. Daar vra hulle vrae soos "Waar is God?" en "Hoekom gebeur hierdie dinge met ons?" Hierdie teks herinner hulle aan God se getrouheid en sorg te midde van alles wat gebeur.
28 Weet jy dan nie,
29 Hy gee die vermoeides krag,
30 Selfs jongmanne word moeg en raak afgemat,
31 maar dié wat op die Here vertrou, kry nuwe krag.
Hoe raak die gebeure van die afgelope tyd jou? Watter emosies beleef jy?
Watter vrae of onsekerhede het jy?
Watter belofte/s sien jy raak in die teks?
Vertel van 'n keer toe jy God se sorg of krag beleef het.
Die teks gebruik 'n arend as simbool van iemand wat deur God ondersteun word. Kan jy aan nog beelde in die natuur dink wat jou herinner aan God se troue liefde of sorg?
Here, in 'n tyd soos hierdie het ons baie emosies en baie onsekerhede. Ons weet nie hoekom dié dinge gebeur het nie en dit los ons met baie vrae en pyn. Ons voel hartseer, gebroke, moedeloos, kwaad en verlore. Dankie dat ons eerlik vir U kan sê hoe ons voel en dat ons weet dat U, te midde van ons donker omstandighede, by ons is en ons nooit sal verlaat nie. U troos ons en beskerm ons. U gee ons krag en versterk ons geloof. U bly getrou en U gee vir ons arendsvlerke om te vlieg wanneer ons te moeg is om te loop. Amen
Neem 'n bakkie water en doen 'n doop herinnering as volg: neem water uit die bakkie en neem beurte om jou vingers daarin te doop en 'n kruis op mekaar se hande (of voorkoppe) met die water te "teken". Gebruik woorde soos: "Jy is gedoop. God het jou gekies, jy is Syne. Hy is altyd by jou!" om mekaar te herinner aan God se belofte aan jou by jou doop.